अर्थशास्त्रम्/अधिकरणम् ३/अध्यायः १४
गृहीत्वा वेतनं कर्माकुर्वतो भृतकस्य द्वादश-पणो दण्डः । संरोधश्चऽ-करणात्  ।। ०३.१४.०१  ।।
 अशक्तः कुत्सिते कर्मणि व्याधौ व्यसने वाअनुशयं लभेत । परेण वा कारयितुं   ।। ०३.१४.०२  ।।
 तस्य-व्यय-कर्मणा लभेत भर्ता वा कारयितुं   ।। ०३.१४.०३  ।।
 "नान्यस्त्वया कारयितव्यो । मया वा नान्यस्य कर्तव्यम्" इत्यवरोधे भर्तुरकारयतो भृतकस्याकुर्वतो वा द्वादश-पणो दण्डः   ।। ०३.१४.०४  ।।
 कर्म-निष्ठापने भर्तुरन्यत्र गृहीत-वेतनो नासकामः कुर्यात्  ।। ०३.१४.०५  ।।
 "उपस्थितं अकारयतः कृतं एव विद्याद्" इत्याचार्याः   ।। ०३.१४.०६  ।।
 नैति कौटिल्यः   ।। ०३.१४.०७  ।।
 कृतस्य वेतनं नाकृतस्यास्ति   ।। ०३.१४.०८  ।।
 स चेदल्पं अपि कारयित्वा न कारयेत्कृतं एवास्य विद्यात्  ।। ०३.१४.०९  ।।
 देश-काल-अतिपातनेन कर्मणां अन्यथा-करणे वा नासकामः कृतं अनुमन्येत   ।। ०३.१४.१०  ।।
 सम्भाषितादधिक-क्रियायां प्रयासं न मोघं कुर्यात्  ।। ०३.१४.११  ।।
 तेन संघ-भृता व्याख्याताः   ।। ०३.१४.१२  ।।
 तेषां आधिः सप्त-रात्रं आसीत   ।। ०३.१४.१३  ।।
 ततोअन्यं उपस्थापयेत् । कर्म-निष्पाकं च   ।। ०३.१४.१४  ।।
 न चानिवेद्य भर्तुः संघः कंचित्परिहरेदुपनयेद्वा   ।। ०३.१४.१५  ।।
 तस्यातिक्रमे चतुर्-विंशति-पणो दण्डः   ।। ०३.१४.१६  ।।
 संघेन परिहृतस्यार्ध-दण्डः   इति भृतक-अधिकारः   ।। ०३.१४.१७  ।।
 संघ-भृताः सम्भूय-समुत्थातारो वा यथा-सम्भाषितं वेतनं समं वा विभजेरन्  ।। ०३.१४.१८  ।।
 कर्षण-वैदेहका वा सस्य-पण्य-आरम्भ-पर्यवसान-अन्तरे सन्नस्य यथा-कृतस्य कर्मणः प्रत्यंशं दद्युः   ।। ०३.१४.१९  ।।
 पुरुष-उपस्थाने समग्रं अंशं दद्युः   ।। ०३.१४.२०  ।।
 संसिद्धे तुउद्धृत-पण्ये सन्नस्य तदानीं एव प्रत्यंशं दद्युः   ।। ०३.१४.२१  ।।
 सामान्या हि पथि-सिद्धिश्चासिद्धिश्च   ।। ०३.१४.२२  ।।
 प्रक्रान्ते तु कर्मणि स्वस्थस्यापक्रामतो द्वादश-पणो दण्डः   ।। ०३.१४.२३  ।।
 न च प्राकाम्यं अपक्रमणे   ।। ०३.१४.२४  ।।
 चोरं त्वभय-पूर्वं कर्मणः प्रत्यंशेन ग्राहयेद् । दद्यात्प्रत्यंशं अभयं च   ।। ०३.१४.२५  ।।
 पुनः-स्तेये प्रवासनम् । अन्यत्र-गमने च   ।। ०३.१४.२६  ।।
 महा-अपराधे तु दूष्यवदाचरेत्  ।। ०३.१४.२७  ।।
 याजकाः स्वा-प्रचार-द्रव्य-वर्जं यथा-सम्भाषितं वेतनं समं वा विभजेरन्  ।। ०३.१४.२८  ।।
 अग्निष्टोम-आदिषु च क्रतुषु दीक्षणादूर्ध्वं तृतीयं अंशं । मध्यम-उपसद ऊर्ध्वं अर्धं अंशं । सुत्ये प्रातः-सवनादूर्ध्वं पाद-ऊनं अंशं   ।। ०३.१४.२९  ।।
 माध्यन्दिनात्सवनादूर्ध्वं समग्रं अंशं लभेत   ।। ०३.१४.३०  ।।
 नीता हि दक्षिणा भवन्ति   ।। ०३.१४.३१  ।।
 बृहस्पति-सव-वर्जं प्रतिसवनं हि दक्षिणा दीयन्ते   ।। ०३.१४.३२  ।।
 तेनाहर्-गण-दक्षिणा व्याख्याताः   ।। ०३.१४.३३  ।।
 सनानां आ-दश-अहो-रात्रात्शेष-भृताः कर्म कुर्युः । अन्ये वा स्व-प्रत्ययाः   ।। ०३.१४.३४  ।।
 कर्मण्यसमाप्ते तु यजमानः सीदेद् । ऋत्विजः कर्म समापय्य दक्षिणां हरेयुः   ।। ०३.१४.३५  ।।
 असमाप्ते तु कर्मणि याज्यं याजकं वा त्यजतः पूर्वः साहस-दण्डः   ।। ०३.१४.३६  ।।
 अनाहित-अग्निः शत-गुरु-यज्वा च सहस्रगुः  । ।। ०३.१४.३७अ ब  ।।
 सुरापो वृषली-भर्ता ब्रह्महा गुरु-तल्पगः   ।। ०३.१४.३७च्द्  ।।
 असत्-प्रतिग्रहे युक्तः स्तेनः कुत्सित-याजकः  । ।। ०३.१४.३८अ ब  ।।
 अदोषस्त्यक्तुं अन्योन्यं कर्म-संकर-निश्चयात्  ।। ०३.१४.३८च्द्  ।।